ยิ่งกว่าฮ่องกง
การใช้กำลังใช้อำนาจของรัฐยิ่งทำให้ม็อบบานปลาย 13-14-15-16-17 ตุลา สถานการณ์เปลี่ยนแปลงไปเหลือเชื่อ ทั้งเหลือเชื่อกับพลังของม็อบ ของคนรุ่นใหม่ และเหลือเชื่อกับความ “ไม่ฉลาด” ของอำนาจรัฐ ตั้งแต่ใช้กำลังจับไผ่ ดาวดิน กับผู้ชุมนุม 21 คน ประกาศสถานการณ์ฉุกเฉินร้ายแรง และเข้าสลายม็อบคืนวันที่ 16 ต.ค. โดยใช้ปืนฉีดน้ำแรงดันสูง จนถูกประณามไปทั่ว
18 ต.ค. 2563

ทายท้าวิชามาร : ใบตองแห้ง
การใช้กำลังใช้อำนาจของรัฐยิ่งทำให้ม็อบบานปลาย 13-14-15-16-17 ตุลา สถานการณ์เปลี่ยนแปลงไปเหลือเชื่อ ทั้งเหลือเชื่อกับพลังของม็อบ ของคนรุ่นใหม่ และเหลือเชื่อกับความ “ไม่ฉลาด” ของอำนาจรัฐ ตั้งแต่ใช้กำลังจับไผ่ ดาวดิน กับผู้ชุมนุม 21 คน ประกาศสถานการณ์ฉุกเฉินร้ายแรง และเข้าสลายม็อบคืนวันที่ 16 ต.ค. โดยใช้ปืนฉีดน้ำแรงดันสูง จนถูกประณามไปทั่ว
ม็อบวันที่ 14 ที่คิดว่าไม่น่าเยอะ ก็เลยล้นหลามจนไปยึดรอบทำเนียบ ม็อบวันที่ 15 พลังโกรธทำให้คนไปรวมตัวราชประสงค์เกินแสน ม็อบวันที่ 16 ที่จริงคนลดลง เพราะตำรวจปิดราชประสงค์ ย้ายไปแยกปทุมวันกะทันหัน แต่ไม่รู้เหมือนกัน ใช้อะไรคิด เพราะอย่างมากม็อบก็อยู่ถึงสี่ทุ่ม กลับใช้กำลังเข้าสลาย ใช้ปืนฉีดน้ำแรงดันสูง ซึ่งทำให้บาดเจ็บได้ กระทั่งฉีดโดนตำรวจเองเจ็บไปหลายคน
กระแสประณามท่วมท้น จากองค์กรและบุคคลต่าง ๆ แพทย์ นักวิชาการ กระทั่ง กสม. ที่ปกติไม่กล้าปกป้องสิทธิมนุษยชน รัฐบาลอ้างว่าทำตามขั้นตอนแต่ฟังไม่ขึ้น เพราะหนึ่ง ไม่จำเป็นต้องใช้ความรุนแรง เดี๋ยวเขาก็แยกย้าย สอง ปืนฉีดน้ำผสมสารเคมี ไม่ใช่สงกรานต์อย่างที่พวกเชียร์รัฐบาลอ้าง นี่ไม่ใช่รถน้ำ กทม. แรงดันทำให้คนหกล้มกระดูกหัก
ไม่ฉลาดอย่างบัดซบ สลายม็อบต่อหน้าโลกออนไลน์ นี่ไม่ใช่ปี 35 หรือ 53 ที่ปิดกั้นได้
วันที่ 17 จึงกลายเป็นปรากฏการณ์อีกครั้ง ไม่รู้จะใช้คำพูดอย่างไร เพราะเกิดปรากฏการณ์ใหม่ ๆ ๆ จนเปรียบเทียบไม่ทัน นัดชุมนุมออนไลน์ ไม่บอกสถานที่ “แกง” ตำรวจให้สั่งปิด BTS MRT ปิดอนุสาวรีย์ชัย ชาวบ้านด่าขรม ที่ไหนได้ม็อบนัดไปลาดพร้าว อุดมสุข วงเวียนใหญ่ แถมสามย่าน บางนา แคราย โดยแต่ละที่ไม่ต้องมีแกนนำ ผู้ชุมนุมบริหารจัดการกันเอง
ส่วนในต่างจังหวัด ก็ม็อบตั้งแต่เหนือจรดใต้ แทบทุกมหาวิทยาลัย หรือในตัวเมือง คนมามากกว่าแฟลชม็อบยุบอนาคตใหม่ด้วยซ้ำ
คนรุ่นดักดานส่งไลน์กันว่า ม็อบรับจ้างใส่ชุดนักเรียน ทั้งที่คนในม็อบมีทั้งหมอ วิศวะ ครีเอทีฟ ศิลปิน นักธุรกิจ นักเรียน นักศึกษา พวกนี้คงช็อกเมื่อรู้ว่า ชายหนุ่มอายุ 22 ที่เดินไปวางโบว์ขาวหน้าตำรวจแล้วถูกจับ คือผู้ก่อตั้งเพจ SpaceTH.co ที่เพิ่งส่งเพลงไทยขึ้นสู่อวกาศกับจรวด New Shepard ด้วยเทคโนโลยีชีวภาพ บันทึกลงบน DNA
คนรุ่นดักดานคิดไม่ถึงว่าเขานัดกันได้ด้วยเทคโนโลยี ม็อบไม่มีแกนนำแต่มีระเบียบ ส่งของให้กัน บอกต่อกัน ให้ทำอย่างไรถ้าตำรวจเข้าสลาย เด็กที่อยู่ข้างหลังช่วยกันทำเฟซชิลด์กันแก๊สน้ำตาส่งมาข้างหน้า รถพยาบาลผ่านมาก็ช่วยกันเปิดทาง (ฝั่งตำรวจกลับขวางไม่ให้เข้า) พวกไดโนเสาร์ยังหาว่าเด็กถูกกดปุ่ม นักการเมืองอยู่เบื้องหลัง ทั้งที่ในนั้นแหละคือธนาธร ปิยบุตร ช่อ อีกนับแสน ๆ คน
อ่านข่าวหรือเปล่าว่าเขาระดมทุนกันอย่างไร แฟนคลับศิลปินเกาหลี ใช้เวลาไม่กี่ชั่วโมงระดมทุนให้ทราย เจริญปุระ ได้ล้านกว่าบาท คนรุ่นเก่างง
นี่ไม่ใช่ม็อบฮ่องกงเสียแล้ว เพราะเด็กไทย “แสบ” กว่าเด็กฮ่องกง รู้จักพลิกแพลงรับมือผู้ใหญ่ไดโนเสาร์มาตั้งแต่หัวเท่ากำปั้น การแสดงออกมีทั้งอารมณ์ขัน สนุกสนาน เย้ยหยัน และกล้าหาญ 
แบบคืนวันที่ 16 เด็กมัธยมถอดกระโปรงเหลือแต่ขาสั้นข้างใน แกว่งใส่ตำรวจ “มาเอาของ Ku ไปใส่”
รัฐไทยก็ไม่ได้มีศักยภาพเท่าพรรคคอมมิวนิสต์จีน ไม่ว่าสถานการณ์วันต่อ ๆ ไปเป็นอย่างไร รัฐไทยรับมือคนรุ่นใหม่ไม่ได้หรอก ไม่ว่าใช้อำนาจรุนแรงอย่างไร เจรจาก็ไม่ได้ เพราะม็อบไม่มีแกนนำ มีแต่ประยุทธ์ลาออก ยกเลิกฉุกเฉินร้ายแรง ปล่อยคนถูกจับ แล้วถึงจะเริ่มหาทางออกได้
ม็อบทะลุเกินประยุทธ์ด้วยซ้ำ แต่ถ้าประยุทธ์ออก ก็จะหยุดสถานการณ์เฉพาะหน้าได้